1. ปัจจัยความเสี่ยง

ภาพรวมการบริหารความเสี่ยงของบริษัท

เพื่อเป็นการตระหนักถึงความเสี่ยงต่างๆ ที่อาจเกิดขึ้นและส่งผลกระทบต่อการดำเนินธุรกิจ
บริษัทจึงได้มีการกำหนดหลักการและแนวทางในการบริหารความเสี่ยง
ตลอดจนทบทวนพร้อมปรับปรุงกระบวนการทำงานอย่างต่อเนื่อง
เพื่อเสริมสร้างมาตรฐานและความพร้อมในการรองรับความเสี่ยงที่อาจเกิดขึ้นได้ในอนาคต
ทั้งนี้หลักการและกระบวนการบริหารความเสี่ยง พร้อมประเภทความเสี่ยงที่อาจจะเกิดขึ้น
และส่งผลกระทบต่อการดำเนินงานของบริษัทสามารถสรุปได้ดังนี้

-   หลักการในการบริหารความเสี่ยง

บริษัทมีการบริหารความเสี่ยงในหลายด้านด้วยกัน ได้แก่ การบริหารความเสี่ยงด้านบัญชีลูกหนี้เช่าซื้อ
การบริหารความเสี่ยงด้านตลาด การบริหารความเสี่ยงด้านสภาพคล่อง
การบริหารความเสี่ยงด้านปฏิบัติการ และการบริหารความเสี่ยงด้านอื่นๆ เช่น
ความเสี่ยงจากภัยธรรมชาติ อันได้แก่ น้ำท่วม แผ่นดินไหว สึนามิ เป็นต้น โดย
บริษัทยึดหลักการในการบริหารความเสี่ยง ดังนี้

- การมีส่วนร่วมรับผิดชอบในการบริหารความเสี่ยงของหน่วยธุรกิจและหน่วยงานที่เกี่ยวข้อง
โดยหน่วยธุรกิจ ซึ่งดำเนินธุรกิจที่ก่อให้เกิดความเสี่ยง
มีหน้าที่ต้องรับผิดชอบต่อการบริหารความเสี่ยงต่างๆ ที่เกี่ยวข้องอย่างต่อเนื่อง
เพื่อให้ระดับความเสี่ยงที่เกิดขึ้นดังกล่าว
มีความเหมาะสมกับอัตราผลตอบแทนที่กำหนดภายใต้ระดับความเสี่ยงที่ยอมรับได้
ขณะที่หน่วยงานสนับสนุน ซึ่งมีหน้าที่สนับสนุนการปฏิบัติงานให้แก่หน่วยธุรกิจ
เพื่อให้บรรลุเป้าหมายร่วมกันนั้น จะรับผิดชอบการจัดการความเสี่ยงด้านปฏิบัติการ
ซึ่งเกิดขึ้นจากการดำเนินธุรกิจ

- การบริหารความเสี่ยงและการควบคุมความเสี่ยงโดยหน่วยงานที่เป็นเอกเทศ
โดยกระบวนการควบคุมมีความเป็นอิสระ และมีหน่วยงานควบคุม
ทำหน้าที่รับผิดชอบในการให้ความเห็นเกี่ยวกับความเสี่ยงในการดำเนินธุรกิจอย่างเป็นอิสระ
และเชื่อถือได้ รวมทั้งการควบคุมความเสี่ยงให้อยู่ภายใต้ระดับที่ยอมรับได้

- การมีนโยบายในการบริหารความเสี่ยงที่ชัดเจน โดยคณะกรรมการบริหารความเสี่ยงองค์กร
จะทำหน้าที่กำหนดนโยบายการบริหารความเสี่ยง ภายใต้แนวทางที่คณะกรรมการบริษัทกำหนด

- การบริหารความเสี่ยงโดยรวมความเสี่ยงทุกประเภทที่เกิดขึ้นจากการดำเนินธุรกรรม
โดยการบริหารความเสี่ยง ควรคำนึงถึงการบริหารความเสี่ยงทุกประเภท
ซึ่งเกิดขึ้นในการดำเนินธุรกรรม อีกทั้งยังจะต้องครอบคลุมถึงทุกระดับงานภายในองค์กร

- การวัดผลงานโดยปรับความเสี่ยงของหน่วยธุรกิจ โดยหน่วยงานธุรกิจจะได้รับการประเมินผลงาน
ตามประสิทธิภาพของการทำงานที่ปรับด้วยความเสี่ยงแล้ว

-   กระบวนการบริหารความเสี่ยง

เพื่อให้การบริหารความเสี่ยงของบริษัทเป็นไปอย่างมีประสิทธิผล
บริษัทจึงมีกระบวนการบริหารความเสี่ยง ซึ่งประกอบด้วยขั้นตอนหลักต่าง ๆ ดังนี้

- การระบุความเสี่ยง เป็นขั้นตอนที่จะมีการบ่งชี้ถึงความเสี่ยง ทั้งในแง่ของประเภทความเสี่ยง
สาเหตุ และปัจจัยที่เกี่ยวข้องกับความเสี่ยงทั้งที่เป็นปัจจัยภายใน และภายนอก
ตลอดจนมีการพิจารณา หรือคาดการณ์ถึงความเสี่ยงที่บริษัทกำลังประสบอยู่
หรือความเสี่ยงใหม่ที่มีโอกาสจะเกิดขึ้นในอนาคต

- การประเมินความเสี่ยง เป็นขั้นตอนที่จะมีการนำเครื่องมือ และวิธีการต่าง ๆ
ที่เหมาะสมมาใช้ประเมินความเสี่ยง ซึ่งกระบวนการดังกล่าวจะต้องได้รับการตรวจสอบ อนุมัติ
และทบทวนภายใต้กรอบระยะเวลาที่เหมาะสม

- การติดตามและควบคุมความเสี่ยง เป็นขั้นตอนที่จะมีการติดตาม
และควบคุมการดำเนินการตามนโยบายความเสี่ยง ระเบียบปฏิบัติที่เกี่ยวข้องกับความเสี่ยง
และขอบเขตของความเสี่ยง เพื่อให้สอดคล้องกับนโยบายความเสี่ยง
และระดับความเสี่ยงที่ได้รับอนุมัติจากคณะกรรมการบริษัทโดยมีการติดตามและควบคุมความเสี่ยงดังกล่าวอย่างสม่ำเสมอ
และต่อเนื่อง

- การรายงานความเสี่ยง เป็นขั้นตอนของการรายงานความเสี่ยงประเภทต่าง ๆ อย่างครอบคลุม
ซึ่งจะต้องมีความเหมาะสมและเพียงพอ เพื่อให้การบริหารจัดการความเสี่ยงเกิดประสิทธิผลสูงสุด

ทั้งนี้ เพื่อหลีกเลี่ยงความสูญเสียทางการเงิน
และสนับสนุนให้หน่วยธุรกิจสามารถดำเนินงานได้อย่างต่อเนื่อง กระบวนการบริหารความเสี่ยงที่ดี
ยังได้รับการออกแบบให้คำนึงถึงการเปลี่ยนแปลงของสภาวะแวดล้อม
ทั้งที่เป็นสภาวะปกติและสภาวะวิกฤติด้วย

ความเสี่ยงที่อาจจะมีผลกระทบต่อการดำเนินงานของบริษัทสามารถสรุปได้ดังนี้

ความเสี่ยงในด้านการตลาดและการขาย

 ความเสี่ยงในด้านการตลาดและการขาย หมายถึง ความเสี่ยงต่อรายได้ หรือการดำเนินธุรกิจของบริษัท ซึ่งรายได้หลักมาจากองค์ประกอบ 2 ส่วนที่สำคัญได้แก่

1. การจำหน่ายสินค้า ได้แก่ เครื่องใช้ไฟฟ้าภายในบ้าน จักรเย็บผ้า ตู้แช่
ตู้เติมเงินโทรศัพท์มือถือออนไลน์ ตู้เติมน้ำมันแบบหยอดเหรียญ
ซึ่งสินค้าเหล่านี้เป็นสินค้าที่มีการแข่งขันกันสูงต้องอาศัยการพัฒนาด้านเทคโนโลยีไปตามวงจรของสินค้าแต่ละชนิดอยู่ตลอดเวลา
แต่เนื่องจากบริษัทเป็นผู้จัดจำหน่ายไม่ได้เป็นผู้ผลิตดังนั้นความเสี่ยงในด้านเทคโนโลยีจึงไม่ได้มีผลกระทบโดยตรงกับกลยุทธ์ในการดำเนินธุรกิจของบริษัท
ประกอบกับบริษัทได้มีการสืบหาผู้ผลิตที่มีความรู้ความสามารถในการผลิตสินค้า และบริการ
แต่ไม่มีช่องทางการจำหน่ายที่บริษัทสามารถเข้าไปช่วยเหลือพร้อมทั้งเชิญมาเป็นพันธมิตรทางการค้า
จึงทำให้สินค้าของบริษัทมีการพัฒนาไปอยู่ตลอดเวลา
ยิ่งไปกว่านั้นบริษัทได้มีการตั้งสำรองสินค้าล้าสมัย
และเสื่อมคุณภาพเพื่อรองรับความเสี่ยงดังกล่าวบางส่วนที่จะมากระทบกับงบการเงินของบริษัท

2. ดอกเบี้ยรับจากการให้เช่าซื้อ ซึ่งระบุไว้ในสัญญาเช่าซื้อในอัตราคงที่ตามสภาวะการแข่งขัน
และอัตราดอกเบี้ยในตลาดในขณะที่มีการขาย
โดยที่บริษัทได้ให้มีการออกหุ้นกู้ซึ่งมีอัตราดอกเบี้ยคงที่ในปี 2555
เพื่อมาคืนเงินกู้ตามสัญญาขยายระยะเวลาชำระหนี้ที่มีต่อสถาบันการเงินอื่นที่มีอัตราดอกเบี้ยเงินกู้ยืมที่เป็นอัตราดอกเบี้ยลอยตัว
จึงทำให้อัตราดอกเบี้ยเงินกู้ยืมส่วนใหญ่ของบริษัทคงที่ แต่หากมีการขึ้นอัตราดอกเบี้ยเงินกู้
บริษัทก็จะให้มีการพิจารณาดูความเหมาะสมก่อน
แล้วให้มีการปรับอัตราดอกเบี้ยเช่าซื้อขึ้นตามเพื่อเป็นการชดเชยผลกระทบของต้นทุนดอกเบี้ยที่สูงขึ้น

ความเสี่ยงด้านบัญชีลูกหนี้เช่าซื้อ

บัญชีลูกหนี้เช่าซื้อถือเป็นหัวใจสำคัญของการดำเนินธุรกิจ เพราะมากกว่าร้อยละ 80
ของการขายเป็นการขายแบบเช่าซื้อ บริษัทจึงให้ความสำคัญเป็นอย่างมาก
เพื่อลดความเสี่ยงที่อาจจะเกิดจากบัญชีลูกหนี้เช่าซื้อ อันได้แก่การเก็บเงินไม่ได้ หนี้สูญ
และการทุจริตจากบัญชีลูกหนี้ บริษัทจึงได้กำหนดมาตรการต่างๆ
ในการกำกับดูแลบัญชีลูกหนี้อย่างเข้มงวดตั้งแต่ขั้นตอนของการพิจารณาความน่าเชื่อถือ (Credit
Scoring) การติดตาม การประเมินผล ตลอดจนการฟ้องร้อง
การดำเนินคดีตามกฎหมายในกรณีผิดนัดชำระหนี้ ซึ่งถือเป็นขั้นตอนของการปฏิบัติการ (Operation)
เพื่อให้มีการดำเนินการอย่างเป็นอิสระ และมุ่งเน้นในการบริหารธุรกิจเช่าซื้อได้อย่างมีประสิทธิภาพ
ในปี 2555 บริษัทจึงได้มีการจัดตั้งบริษัท ซิงเกอร์ ลีสซิ่ง (ประเทศไทย) จำกัด
ขึ้นจากโครงสร้างการบริหารของฝ่ายสินเชื่อและบริหารความเสี่ยง (Credit & Risk
Department) ที่แยกเป็นอิสระจากการขาย และการเก็บเงินจากเดิม เพื่อให้การทำงานสะดวก
และรวดเร็วยิ่งขึ้น สินเชื่อเช่าซื้อทั้งหมดจะต้องมีผู้ค้ำประกันหรือหลักทรัพย์ค้ำประกัน
หลังจากที่บริษัทได้ให้มีการตรวจสอบเครดิตของลูกค้าก่อนที่จะมีการขายแล้วโดยแผนกอนุมัติเครดิตก่อนขาย
(Credit Control Officers) อันเป็นผลทำให้ยอดขายของบริษัทลดลงมาก็ตาม
บริษัทก็ยังคงให้มีการตรวจสอบเครดิตของลูกค้าก่อนขายต่อไป
พร้อมทั้งยังให้มีการขยายการตรวจสอบเครดิตก่อนขายเพิ่มขึ้นอีกเพื่อให้ได้บัญชีใหม่ที่มีคุณภาพ
และยังให้มีการพัฒนาปรับปรุงฐานข้อมูลของลูกค้า และวิธีการปฏิบัติการด้านสินเชื่อ
ให้มีความถูกต้องและมีประสิทธิภาพมากยิ่งขึ้น เพื่อลดความเสียหายที่อาจจะเกิดจากบัญชีเช่าซื้อ
พร้อมทั้งให้มีการตั้งสำรองความสูญเสียที่อาจจะเกิดจากบัญชีลูกหนี้อย่างต่อเนื่องโดยใช้หลักความระมัดระวังโดยให้มีการตั้งสำรองหนี้สงสัยจะสูญทันทีที่มีการขายเช่าซื้อ
เพื่อลดความเสี่ยงที่จะเกิดขึ้นกับงบการเงิน

ในด้านการกำกับดูแล นอกจากบริษัทยังคงเน้นให้มีการปฏิบัติตามนโยบายไม่ยอมให้มีการทุจริต
(Zero Tolerance) ที่เริ่มนำมาใช้ตั้งแต่ปี 2553
แล้วบริษัทยังได้จัดให้มีการทำประกันภัยพนักงานทุจริต (Employee Fidelity Insurance)
ขึ้นในเดือนตุลาคม 2554 เพื่อลดความเสียหายที่อาจจะเกิดขึ้นจากการทุจริตภายในองค์กร
อันถือเป็นมาตรการหนึ่งที่ทำให้กำไรของบริษัทเพิ่มขึ้น

ความเสี่ยงในการผลิต

สินค้าส่วนใหญ่ที่บริษัทจำหน่ายมาจากการจ้างผลิตแบบ OEM (Original Equipment
Manufacturer) ซึ่งต้องอาศัยผู้ผลิตที่มีประสบการณ์และความชำนาญในการผลิต
โดยบริษัทได้ให้มีการติดต่อกับผู้ผลิตหลายรายไม่เจาะจงเฉพาะรายใดรายหนึ่งในการดำเนินธุรกิจ
เพื่อไม่ให้การผลิตของบริษัทถูกผูกขาดโดยผู้ผลิตรายใดรายหนึ่งเท่านั้น
อีกทั้งทำให้เกิดอำนาจต่อรองในการสั่งซื้อสินค้าเพื่อให้ได้ต้นทุนที่เหมาะสมในการดำเนินธุรกิจ

ความเสี่ยงทางด้านการเงิน

การดำเนินงานของบริษัทจำเป็นต้องใช้แหล่งเงินทุนจากการกู้ยืมทั้งจากธนาคาร สถาบันการเงิน
ตลอดจนนักลงทุนสถาบัน
ซึ่งมีความไม่แน่นอนเกิดขึ้นตามสภาวะของตลาดเงินและตลาดทุนทั้งในประเทศและต่างประเทศ
ดังนั้นบริษัทย่อมได้รับผลกระทบจากการเปลี่ยนแปลงของสภาพคล่องทางการเงิน
และอัตราดอกเบี้ยเงินกู้ยืมที่เกิดขึ้น บริษัทมีนโยบายการกู้ยืมจากธนาคาร สถาบันการเงิน
และนักลงทุนสถาบัน โดยไม่เจาะจงกู้จากธนาคารหรือสถาบันการเงินใดสถาบันหนึ่งเท่านั้น
เพื่อกระจายความเสี่ยงของแหล่งเงินกู้

หลังจากที่ได้มีการออกหุ้นกู้มาเพื่อคืนเงินกู้ตามสัญญาขยายระยะเวลาการชำระหนี้ให้กับเจ้าหนี้สถาบันการเงินในวันที่
11 พฤษภาคม 2555 สภาพคล่องในการดำเนินธุรกิจของบริษัทจากอัตราส่วนหมุนเวียน (Current
Ratio) ของบริษัท ณ สิ้นเดือนธันวาคม 2555 เท่ากับ 2.7 เท่า
อันประกอบด้วยหุ้นกู้ที่ถึงกำหนดชำระคืนภายในหนึ่งปีเท่ากับ 150 ล้านบาท
และหุ้นกู้ที่ถึงกำหนดเกินหนึ่งปีเท่ากับ 600 ล้านบาท
โดยอัตราดอกเบี้ยหุ้นกู้ที่ออกนี้เป็นอัตราดอกเบี้ยคงที่

ความเสี่ยงจากอัตราแลกเปลี่ยนที่เกิดขึ้นมีผลกระทบกับการดำเนินงานของบริษัทในด้านของการนำเข้าสินค้าจากต่างประเทศ
โดยเฉลี่ยมีมูลค่าไม่เกินร้อยละ 3
ของยอดขายของบริษัทซึ่งมีผลกระทบเล็กน้อยกับต้นทุนของสินค้าที่นำเข้าอันได้แก่ จักรเย็บผ้า
แต่บริษัทก็สามารถลดผลกระทบดังกล่าวได้จากการขึ้นราคาขาย
ประกอบกับการลดอัตราภาษีนำเข้าของจักรเย็บผ้าจากประเทศจีนตามนโยบายของรัฐบาลในการเปิดการค้าเสรี
(Free Trade Agreement- FTA) กับประเทศจีน

ความเสี่ยงเกี่ยวกับการดำเนินการของรัฐบาล

ธุรกิจเช่าซื้อนี้เป็นธุรกิจที่มีการแข่งขันกันสูงมากทำให้รัฐบาลให้ความสำคัญที่จะเข้ามาควบคุม
โดยการจัดตั้งสำนักงานคณะกรรมการคุ้มครองผู้บริโภค (สคบ.)
ขึ้นมาดูแลมิให้บริษัทที่ประกอบธุรกิจเช่าซื้อเอาเปรียบผู้บริโภค
และในขณะเดียวกันกรมพัฒนาธุรกิจการค้า กระทรวงพาณิชย์
ได้มีประกาศให้ธุรกิจให้เช่าซื้อเครื่องใช้ไฟฟ้าเป็นธุรกิจที่ควบคุมสัญญา พ.ศ. 2544
เพื่อนำมาเป็นหลักปฏิบัติในเรื่องการกำหนดอัตราดอกเบี้ย ค่าธรรมเนียมการผิดนัดชำระหนี้
หรือค่าปรับในการชำระหนี้ล่าช้า ซึ่งอาจทำให้เกิดการเอารัดเอาเปรียบกับผู้บริโภคได้
ตลอดจนการออกกฏหมายให้ผู้ประกอบการค้าต้องมีความรับผิดชอบเกี่ยวกับสินค้า (Product
Liabilities) ต่อผู้บริโภค
ดังนั้นบริษัทจึงได้กำหนดแนวทางการปฏิบัติเกี่ยวกับธุรกิจเช่าชื้อของบริษัท
ตลอดจนการรับประกันสินค้าที่จำหน่ายให้สอดคล้องกับแนวทางที่ทางราชการกำหนดพร้อมกับติดตามข้อมูลข่าวสารดังกล่าวตลอดเวลา
เพื่อนำมาพัฒนาปรับปรุงให้การดำเนินงานของบริษัทสอดคล้องกับกฏระเบียบของรัฐบาล
ดังจะเห็นได้จากการที่บริษัทได้รับประกาศเกียรติคุณจาก สคบ. ในด้านการจัดทำฉลากสินค้า
การโฆษณาสินค้า และสัญญาเช่าซื้อที่เป็นธรรมต่อลูกค้า เมื่อวันที่ 21 มกราคม 2546 และเมื่อวันที่
21 กันยายน 2550 ต่อเนื่องถึงปี 2551 ในฐานะผู้ประกอบการที่พิทักษ์สิทธิผู้บริโภค เป็นต้น

ความเสี่ยงจากภัยธรรมชาติ

จากเหตุการณ์อุทกภัย แผ่นดินไหว และสึนามิ ที่ผ่านมาจะพบว่า
ภัยธรรมชาติได้เข้ามาเป็นปัจจัยที่สำคัญในการดำเนินธุรกิจอันหนึ่งที่บริษัทจะต้องให้ความสำคัญ
เพราะมันจะส่งผลให้เกิดความเสียหายกับทรัพย์สิน และธุรกิจของบริษัทได้
ความเสี่ยงนี้เป็นความเสี่ยงที่บริษัทไม่สามารถหลีกเลี่ยงได้
แต่สามารถลดความเสียหายหรือหาทางป้องกันได้ด้วยการเตรียมพร้อม
ภายใต้ความร่วมมือระหว่างพนักงานทุกคนที่จะปกป้องทรัพย์สินของบริษัท
เพราะบริษัทได้มีการมอบหมายให้ผู้จัดการร้านทำการบริหารร้านเสมือนหนึ่งเป็นเจ้าของหรือผู้ประกอบการ
(Entrepreneur) เองที่จะต้องปกป้องและดูแลทรัพย์สินภายในร้าน
รวมทั้งธุรกิจของบริษัทเสมือนหนึ่งเป็นของตนเอง อีกทั้งร้านของบริษัทนั้นตั้งกระจายไปตามพื้นที่ต่างๆ
ทั่วประเทศไทย อันถือเป็นการกระจายความเสี่ยงที่อาจจะเกิดขึ้น
กล่าวคือหากมีภัยธรรมชาติเกิดขึ้นที่ท้องที่หนึ่ง
ร้านอื่นๆที่อยู่ในท้องที่อื่นก็ยังคงสามารถดำเนินธุรกิจต่อไปได้โดยไม่หยุดชะงัก
ยิ่งไปกว่านั้นลักษณะของการดำเนินธุรกิจของบริษัทก็อาศัยการเดินตลาด (Canvassing)
ที่ไม่ได้เป็นการขายที่ร้านเท่านั้น
ภัยธรรมชาติที่เกิดขึ้นจึงไม่ได้ทำให้การขายของร้านหยุดลงแม้จะเกิดน้ำท่วมที่ร้านก็ตาม
ดังได้ปรากฏแล้วกับเหตุการณ์น้ำท่วมที่เกิดขึ้นในหลายจังหวัดในภาคกลางและกรุงเทพฯที่ผ่านมา
แต่ผลการขาย
และการเก็บเงินของบริษัทฯก็ยังดำเนินต่อไปได้และก็สามารถฟื้นตัวกลับมาอยู่ในภาวะปรกติได้ภายในระยะเวลาสั้นๆ
และเพื่อเป็นการลดความเสียหายที่อาจจะเกิดกับทรัพย์สิน เมื่อเกิดภัยธรรมชาติ
บริษัทก็ยังได้มีการโอนความเสี่ยงนี้ด้วยการทำประกันภัยที่เรียกว่า All Risk กับบริษัท
เมืองไทยประกันภัย จำกัด (มหาชน) ด้วย

ความเสี่ยงจากทรัพยากรบุคคล

ทรัพยากรบุคคลถือเป็นปัจจัยที่สำคัญอีกอย่างหนึ่งของความสำเร็จของบริษัท
และเป็นสิ่งที่ทำให้เกิดความเสี่ยงต่อการดำเนินงานของบริษัทได้ เช่น การเกษียณอายุ การลาออก
เป็นต้น ที่อาจจะมีผลที่ทำให้เกิดการหยุดชะงักของธุรกิจได้
บริษัทจึงได้ให้ความสำคัญกับพนักงานทุกคน
และดูแลเอาใจใส่ทุกข์สุขของพนักงานทุกคนเสมือนหนึ่งเป็นคนในครอบครัวเดียวกัน
พร้อมสนับสนุนให้ทำงานตามตำแหน่งที่เหมาะสมกับหน้าที่ความสามารถ
และด้วยการฝึกอบรมพนักงานทุกระดับอย่างต่อเนื่องสม่ำเสมอ
บริษัทได้มีการตั้งสำรองกองทุนพนักงานเกษียณอายุ (Retirement Funds)
เพื่อมิให้มีผลกระทบกับงบการเงินเมื่อมีพนักงานเกษียณอายุเกิดขึ้น

ความเสี่ยงจากการยึดสินค้าคืน

ปกติธุรกิจเช่าซื้อมีความเสี่ยงในด้านการยึดสินค้าคืน และถือเป็นสิ่งที่หลีกเลี่ยงไม่ได้
ถึงแม้การยึดสินค้าคืนนั้นเป็นความเสี่ยงต่อการลดลงของยอดขาย
และมีผลทำให้สินค้าคงเหลือมีจำนวนมากก็ตาม
ในอีกด้านหนึ่งก็ถือเป็นการชดเชยต่อความเสียหายที่อาจจะเกิดขึ้นจากการหยุดชำระเงินของลูกค้าได้
เพราะบริษัทยังสามารถนำสินค้าเหล่านั้นมาจำหน่ายในตลาดสินค้ามือสองได้อีกด้วย
อันถือเป็นกลยุทธ์ทางการตลาดอีกรูปแบบหนึ่ง

การบริหารความเสี่ยงด้านปฏิบัติการ

ความเสี่ยงด้านปฏิบัติการหมายถึง ความเสี่ยงเนื่องจากความผิดพลาด
หรือความไม่เพียงพอของกระบวนการทำงาน พนักงาน ระบบงาน หรือระบบเทคโนโลยีสารสนเทศ
และเหตุการณ์หรือปัจจัยภายนอก
ซึ่งทำให้ได้รับความเสียหายต่อรายได้หรือบัญชีเช่าซื้อของบริษัททั้งทางตรง และทางอ้อม

-   แนวทางการบริหารความเสี่ยงด้านปฏิบัติการ

ความเสี่ยงด้านปฏิบัติการปรากฏอยู่ในทุกกระบวนการของหน่วยงาน
รวมถึงระบบเทคโนโลยีสารสนเทศ ซึ่งอาจทำให้เกิดความเสียหายต่อบริษัท ลูกค้า รวมทั้งผู้ถือหุ้น
บริษัทเล็งเห็นถึงความสำคัญในการบริหารความเสี่ยงด้านปฏิบัติการเสมอมา
และได้มีนโยบายให้ดำเนินการบริหารความเสี่ยงด้านปฏิบัติการ
รวมถึงได้มีการพัฒนากรอบการบริหารความเสี่ยงด้านปฏิบัติการอย่างต่อเนื่อง
โดยมีวัตถุประสงค์หลักเพื่อให้ทุกหน่วยงานมีการบริหารความเสี่ยงด้านปฏิบัติการอย่างเหมาะสม
โดยคำนึงถึงการควบคุมความเสี่ยง และประสิทธิภาพของกระบวนการทำงาน
มีการบริหารความเสี่ยงอย่างเป็นระบบ มีมาตรฐานเดียวกัน มีการประเมิน
และป้องกันความเสี่ยงก่อนที่จะเกิดความเสียหาย
นอกจากนี้ผู้บริหารระดับสูงสามารถเห็นภาพรวมของความเสี่ยง
เพื่อให้การบริหารความเสี่ยงมีประสิทธิผล สามารถใช้เป็นข้อมูลในการตัดสินใจสำหรับธุรกิจ
รวมทั้งสอดคล้องตามข้อกำหนดของกฎหมายต่างๆ ที่เกี่ยวข้อง

นอกจากนี้ บริษัทได้จัดให้มีการประเมินความเสี่ยง
และประสิทธิภาพของการควบคุมความเสี่ยงสำหรับธุรกิจใหม่ๆ และระบบงานใหม่ต่างๆ ที่นำมาใช้
อันได้แก่ การจัดตั้ง บริษัท ซิงเกอร์ ลีสซิ่ง (ประทศไทย) จำกัด เพื่อมาดำเนินการธุรกิจเช่าซื้อ
และการเปลี่ยนชื่อของ บริษัท อุตสาหกรรมซิงเกอร์ (ประเทศไทย) จำกัด มาเป็น บริษัท
ซิงเกอร์เซอร์วิสพลัส จำกัด เพื่อมาดำเนินธุรกิจให้บริการซ่อมให้กับลูกค้าของบริษัทถึงบ้าน
เพื่อให้มั่นใจว่าธุรกิจและระบบงานใหม่ดังกล่าว มีความเสี่ยงอยู่ในระดับที่ยอมรับได้
และมีกระบวนการควบคุมที่เหมาะสม ก่อนที่จะเริ่มให้บริการแก่ลูกค้า

ทั้งนี้บริษัทยังคงมุ่งที่จะพัฒนาระบบและกระบวนการในการบริหารความเสี่ยงด้านปฏิบัติการตลอดจนเครื่องมือที่ทันสมัยมากขึ้นอย่างต่อเนื่อง